《峡州渡江入寺》
宋代·李复

江上招提古，萧疏对郡城。
延宾竹榻静，过雨石堂清。
斋接荆州供，题多蜀士名。
老僧飞锡倦，归坐听江声。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。